Societatea Naţională de Transport Feroviar de Călători “CFR Călători”-SA, înfiinţată la 1 octombrie 1998, în baza Hotărârii de Guvern Nr. 584 / 1998, prin reorganizarea Societăţii Naţionale a Căilor Ferate Române, este operatorul național de transport feroviar de călători.

CFR Călători, agent economic cu capital de stat, licenţiat în conformitate cu legislaţia în vigoare pentru efectuarea serviciului de transport feroviar public de călători, desfăşoară activităţi de interes naţional cu caracter public social. Furnizarea serviciilor de transport către publicul larg se efectuează în baza contractului de servicii publice încheiat odată la 4 ani cu ministerul Transporturilor, care se aprobă de Guvern şi se actualizează anual după aprobarea bugetului de stat.